लेकिन भाजपा भूल गई कि बेचारे शुतुरमुर्ग के साथ तीन मुसीबतें हैं। एक, सबसे तेज़ भले ही दौड़ ले, मगर वह हवा में उड़ नहीं सकता। दस-पंद्रह फुट की छलांग तो लगा सकता है, लेकिन लाख पंख फड़फड़ाए, उड़ान नहीं भर सकता। दो, शुतुरमुर्ग के दांत नहीं होते। इसलिए उसे अपना भोजन पचाने के लिए तरह-तरह की जुगाड़ करनी पड़ती है। और तीन, जब तूफ़ान आता है तो शुतुरमुर्ग अपनी गर्दन रेत में घुसा लेता है और सोचता है कि वह बच गया। उसे यह अहसास ही नहीं होता है कि बाकी पूरा ज़िस्म तो बाहर है, सिर्फ़ गर्दन बचा कर क्या हो जाएगा?